Lisbeth Bech-Nielsen (SF), 2023-05-02:
I dag diskuterer vi redegørelsen om Danmarks digitale vækst, som jo tydeligvis er en meget erhvervsrettet redegørelse, og der er rigtig mange spændende ting i den, synes jeg, og rigtig mange spændende fakta.
Jeg har i hvert fald læst den med stor fornøjelse, og jeg var ikke sikker på, det ville være så interessant, da jeg gav mig i kast med den.
Det er det jo ikke alt, hvad vi får fra ministerierne, der er, med al respekt, men det her var rigtig spændende læsning.
Men med respekt for, at det er en meget erhvervsrettet redegørelse, vil jeg stadig væk erklære mig enig med mine kolleger fra bl.a. Venstre, Radikale og DF, når de påpeger manglen på fokus på f.eks. ældre eller digitalt udsatte og de op til 25 pct., der ikke føler sig rustet til den omfattende digitalisering, som er sket både inden for det offentlige område og i private virksomheder som banker f.eks. Der kunne også været et afsnit i den her redegørelse om den mistrivsel, som er voldsomt stigende blandt børn af unge, og som er koblet sammen med sociale medier og brugen af skærme – noget, som vi nu også har haft forskere i de forskellige udvalg, der har påvist.
De her udfordringer kunne jo også have et erhvervssigte i min optik, for hvis vi efterlader en stor del af befolkningen på perronen – nogle, som kunne inddrages, hvis produkterne og servicerne blev designet bedre, og det er noget, vi også haft KL inde i udvalget til at påpege at vi kunne – ville jeg elske, hvis dansk erhvervsliv i endnu højere grad blev verdensmestre i det, man kunne kalde etisk digitalt design, privacy by design, security by design, og man sagde, at det simpelt hen skulle være en businesscase, undskyld, en forretningsmodel, hvor vi kobler teknologi sammen med de værdier, som vi synes er vigtige, og at vi ikke bare blindt adopterer eksempelvis amerikansk design eller kinesisk design.
Jeg synes virkelig, der er noget i, at vi i Danmark, i Norden, i Europa kobler de værdier, vi synes er vigtige – demokrati, inddragelse, transparens – til de teknologier, som jo kun får en større og større indflydelse på vores hverdag og vores samfund.
Store sprogmodeller og AI-chatbots som eksempelvis ChatGPT kommer jo kun til at fylde endnu mere.
Vi har kun set begyndelsen af det.
Det tog Facebook 4 år at få 100 millioner brugere; det har taget ChatGPT under 4 måneder at få 100 millioner brugere, og det tal vil kun stige eksponentielt, i hvert fald så længe det er en gratis tilgængelig platform.
Konkurrerende modeller bliver jo allerede nu også indlejret i alt fra søgemaskiner til wordprogrammer, og derfor kommer det til at have så stor betydning for den måde, vores uddannelsessystem fungerer på og vores arbejdsmarked fungerer på.
Jeg er sikker på, at flere af jer, der sidder her i salen, også har sekretariater eller partier, som bruger det, ikke kun til at lave en gimmick til en tale, men rent faktisk også seriøst i et arbejde.
Der bliver vi også nødt til at have en samtale med hinanden om, hvordan vi vil bruge det bedst muligt, så det bliver brugt som et positivt værktøj.
Og det tror jeg ikke er umuligt.
Jeg vil lige sige, at i rapporten eller redegørelsen står der, at 17 pct. af virksomhederne bruger AI, og det var i 2022-tal.
Det kommer ikke til at være det samme i 2023; det vil jeg godt vædde med.
Det bliver meget, meget større, for der er virkelig bare sket nogle ret store ting i det sidste halve år i den brede, hvad skal man sige, almene brug af kunstig intelligens.
44 pct. af SMV'erne har for lavt et sikkerhedsniveau.
Det, som virksomhedsledere i en undersøgelse peger på som deres allerstørste bekymring, er cyberangreb.